42 క్యారెట్ల వజ్రం.. ఎంతంటే?
- వేలంలో యూపీ వాసికి...
పన్నా: మధ్యప్రదేశ్‌లో ఓ గనిలో లభ్యమైన 42 క్యారెట్ల బరువున్న వజ్రం వేలానికి పెట్టారు. ఇది 2.55 కోట్ల మేర ధర పలికింది. అక్టోబరులో ఈ వజ్రం దొరికింది. ఇటీవల వేలం నిర్వహించగా.. రెండున్నర కోట్లు వచ్చాయని ఆ రాష్ట్ర గనులశాఖ అధికారి సింగ్‌ తెలిపారు. మోతీలాల్‌ ప్రజాపతి అనే వ్యక్తి తన నలుగురు వ్యాపార భాగస్వాములతో కలిసి కృష్ణ కల్యాణ్‌పూర్‌ ప్రాంతంలో గనులను లీజుకు తీసుకున్నారు.ఈ గనుల్లో 42.59 క్యారెట్ల వజ్రం దొరికింది. ఇప్పటి వరకూ ఈ ప్రాంతంలో దొరికిన అతి పెద్ద వజ్రం ఇదే కావడం విశేషం. గత శుక్రవారం జరిగిన మొత్తం 203 క్యారెట్ల బరువున్న వజ్రాల వేలంలో.. 42 క్యారెట్ల బరువున్న ఈ వజ్రం కూడా అమ్ముడైంది. ఉత్తర్‌ప్రదేశ్‌కు చెందిన రాహుల్‌ అగర్వాల్‌ అనే వ్యక్తి దీన్ని కొన్నారని సింగ్‌ తెలిపారు. ప్రభుత్వానికి చెల్లించాల్సిన అన్ని రకాల పన్నులు మినహాయించుకొని ప్రజాపతికి సొమ్ము చెల్లించామని అన్నారు. కాగా రాథేశ్యామ్‌ సోనీ అనే వ్యక్తికి శనివారం కృష్ణా కల్యాణ్‌పూర్‌ ప్రాంతంలోనే 18.13 క్యారెట్ల బరువున్న మరో వజ్రం దొరికిందని సింగ్‌ చెప్పారు. దీన్ని ఆయన గనుల శాఖలో ఉంచారని, ఈ వజ్రాన్ని తర్వాతి వేలంలో ఉంచనున్నామని వివరించారు. పన్నా జిల్లాలో సుమారు 12 లక్షల క్యారెట్ల వజ్రపు నిల్వలున్నట్టు గనుల శాఖ అంచనా వేస్తున్నది.
మీ స్నేహితులకు రికమెండ్ చెయ్యండి